মুরলী বিজয় আঙুলের চোটে জামাইকা টেস্ট থেকে ছিটকে যাওয়ার পর থেকেই কে এল রাহুল কী রকম খেলে, দেখার অপেক্ষায় ছিলাম।
অস্ট্রেলিয়ার মাটিতে সেঞ্চুরি রয়েছে রাহুলের। গত আইপিএলেও ভাল খেলেছে। তবে দলে অনিয়মিত ক্রিকেটারদের পক্ষে হঠাৎ করে সুযোগ পেয়েই পারফর্ম করে দেখানোটা বেশ চ্যালেঞ্জিং। রাহুলের ওপরও তাই চাপ ছিল আচমকা বিজয়ের পরিবর্ত হিসাবে মাঠে নামতে হওয়ায়।
ওয়েস্ট ইন্ডিজ বোলিংয়ের বিরুদ্ধে ওর ব্যাটিং দেখে অবশ্য বেশ নিশ্চিন্ত হলাম। শুরু থেকে বেশ সাবলীল দেখিয়েছে রাহুলকে। মারার বল মেরেছে, ছাড়ার বল ছেড়েছে। টেস্ট ক্রিকেটের সেই আদি ও অকৃত্রিম ফর্মুলা মেনে। রাহুল প্রমাণ করে দিল, সুযোগ পেলেই নিজেকে মেলে ধরতে তৈরি ও। সে সুযোগ যতই হঠাৎ করে এসে হাজির হোক না কেন।
ওর খেলার যে ব্যাপারটা আমাকে সবচেয়ে বেশি আকৃষ্ট করে, সেটা হল ওর রানের খিদে। টি-টোয়েন্টি হোক বা টেস্ট-ওয়ান ডে— রাহুলের রানের জন্য ছটফটানিটা চোখে পড়বেই। জামাইকাতেও যেটা ছিল। সেই সঙ্গে ভাল লাগল ওর পরিচ্ছন্ন ব্যাটিং। ওর নাম বলার সময় প্রত্যেকবার যার নামটা মনে ভেসে ওঠে, সেই রাহুল দ্রাবিড়ের খেলারও অন্যতম প্রধান বৈশিষ্ট ছিল যেটা। ওয়েস্ট ইন্ডিজের মাটিতে রান করায় ওর আত্মবিশ্বাস অনেক বেড়ে যাবে। আমার বিশ্বাস, ভবিষ্যতে আরও কঠিন পরিস্থিতিতেও রান করবে রাহুল।
ওর সাফল্যের নেপথ্যে কোথাও না কোথাও বিরাট কোহলির প্রভাবও রয়েছে। আইপিএলে রয়্যাল চ্যালেঞ্জার্স ব্যাঙ্গালোরে কোহলির সঙ্গে একই ড্রেসিংরুমে থাকে রাহুল। কোহলির মতো একজন ইতিবাচক মানুষের সঙ্গে সময় কাটালে প্রত্যেকের মনেই একটা প্রভাব পড়তে বাধ্য। কীভাবে চ্যালেঞ্জের মুখে লড়াই করতে হয়, কোহলিকে কাছে থেকে দেখে সেটা আয়ত্ত করেছে রাহুল।
ও রান করে দেওয়ায় ভারতের টেস্ট দলের ওপেনিংয়ে কিন্তু একটা দারুণ প্রতিযোগিতা শুরু হয়ে গেল। আমি অবশ্য এটাকে স্বাস্থ্যকর প্রতিযোগিতাই বলব। দলের পক্ষে খুব ইতিবাচক ব্যাপার। আমার মতে, রাহুল সফল হওয়ায় চাপ বেড়ে গেল শিখর ধাওয়ানের ওপর। বিজয় ওপেনার হিসাবে বেশ ধারাবাহিক। নিয়মিত রান করছে। ধাওয়ানের আবার সেই ধারাবাহিকতার অভাবই প্রধান সমস্যা। কোনও ম্যাচে রান করছে, তো পরের চারটি ইনিংসে ব্যর্থ। ধাওয়ানের ব্যাটিং ঘরানা কোনওদিনই দুর্দান্ত কিছু নয়। ওর সবচেয়ে ইতিবাচক অস্ত্র হল লড়াকু মানসিকতা। যা দিয়ে অনেক কঠিন পরিস্থিতি সামলেছে। কিন্তু সব সময় মানসিকতা দিয়ে কাজ হয় না। নিয়মিত রানটাও করতে হবে ওকে। পরের টেস্ট শুরু হওয়ার আগে বিজয় সুস্থ হয়ে গেলে কোহলিদের ওপেনিং জুটি কী দাঁড়ায়, রাহুলকে নিয়েই বা দলের অবস্থান কী হয়, দেখার অপেক্ষায় রইলাম।
রাহুলের সুবিধা হল যে, ও উইকেটকিপিংটাও করতে পারে। তাই ওয়ান ডে দলেও একটা বিকল্প তৈরি হয়ে গিয়েছে। মহেন্দ্র সিংহ ধোনি হয়তো আরও বছর দেড়েক খেলা চালিয়ে যাবে। ধোনির অবসরের পর রাহুলকে সীমিত ওভারের দলে উইকেটকিপার-ব্যাটসম্যান হিসাবে ভাবা যেতেই পারে। তবে সেক্ষেত্রে দেখতে হবে কোহলি অনিয়মিত উইকেটকিপারের স্ট্র্যাটেজি নিয়ে এগোতে চাইছে কি না। ও নিয়মিত উইকেটকিপার খেলালে সঞ্জু স্যামসনের মতো বিকল্প হাতে রয়েছেই। তবে রাহুল শুধু ব্যাটসম্যান হিসাবেও ওয়ান ডে দলে ঢুকে পড়তে পারে।
ওয়েস্ট ইন্ডিজের মাটিতে আর. অশ্বিনকে দেখেও ভাল লাগছে। আমার বরাবরই ওকে রান আটকে রাখার বোলার বলে মনে হতো। ওয়ান ডে-র পক্ষে যেটা দারুণ কার্যকরী। কিন্তু এখন উইকেট নেওয়ার জন্য ঝাঁপাচ্ছে। আক্রমণাত্মক বোলিং করছে। হতে পারে অনিল কুম্বলে কোচ হয়ে আসার পর ওর আরও বিবর্তন হচ্ছে। নিজে স্পিনার ছিল বলে অশ্বিনের চিন্তাভাবনা বুঝতে কুম্বলের সুবিধাই হচ্ছে। যার প্রতিফলন দেখা যাচ্ছে মাঠেও। তবে ওর আসল পরীক্ষাটা হবে ইংল্যান্ড বা অস্ট্রেলিয়ার মাটিতে টেস্টে উইকেট তোলা।
অবাক করে দিচ্ছে ওয়েস্ট ইন্ডিজের স্ট্র্যাটেজি। ম্যাচের দ্বিতীয় দিনের শেষের দিকে অফস্পিনারকে দিয়ে স্টাম্পের বাইরে বাইরে বল করানো হল। যেখানে ভারতকে চাপে ফেলতে ওদের দরকার ছিল উইকেট। এত নেতিবাচক মানসিকতা কেন! কার্লোস ব্রাথওয়েটকে না বসিয়ে রস্টন চেজের মতো সাধারণ মানের স্পিনারকে বাদ দেওয়া যেত না? টস জিতে ব্যাটিংয়ের সিদ্ধান্ত নেওয়া ছাড়া ওয়েস্ট ইন্ডিজকে ইতিবাচক আর কোনও পদক্ষেপ করতে দেখলাম না এই ম্যাচে।
এখান থেকে একটা দলই ম্যাচ জিততে পারে। এবং সেই কাজটা হয়ে যাওয়া উচিত সাড়ে তিনদিনের মধ্যে। বিজয়ী দলের নামটা নিশ্চয়ই বলে দিতে হবে না!